Melkbosstrand-egpaar tydens rooftog geskietArgieffoto: SAPD/Facebook ŉ Onderwyser van die Wes-Kaap en sy vrou is albei gewond toe hulle Sondag in die vroeë oggendure deur gewapende rowers in hul huis in Melkbosstrand geskiet is. Renier Basson, ŉ wiskundeonderwyser by Laerskool Goodwood Park, en sy vrou, Nicoleen, is Sondag omstreeks 01:30 deur drie gewapende rowers oorval nadat die boosdoeners die diefwering van ŉ kombuisvenster oopgebuig het om toegang tot die huis te kry. Kapt. FC van Wyk, woordvoerder van die polisie, het gesê Basson en sy vrou is beseer en verskeie items, onder meer ŉ televisiestel, juweliersware, skootrekenaars, selfone en ŉ kluis met twee vuurwapens daarin, is gesteel. Maroela Media verneem hulle was lank vasgebind terwyl die rowers in die huis besig was. Rosemarie Marais van Laerskool Goodwood Park het aan Maroela Media gesê Nicoleen is tydens die rooftog in die been geskiet, terwyl ŉ koeël Renier skrams teen sy voorkop getref het. “Renier het gesê hulle het na sy gesig geskiet, maar hy het sy gesig weggedraai en die koeël het hom net skrams bokant sy oog getref. Hy moes steke kry, maar dit was gelukkig net ŉ vleiswond,” het sy gesê. Volgens Marais sterk die egpaar tans by die huis aan en gaan dit onder omstandighede goed met hulle. “Ons is baie dankbaar dat hulle nie ernstiger beseer is nie. Dit kon soveel erger gewees het,” het sy gesê. Niemand is nog in verband met die voorval in hegtenis geneem nie.